

**LECTIO DIVINA – II. VEĽKONOČNÁ NEDEĽA - C**

BLAHOSLAVENÍ TI, ČO NEVIDELI, A UVERILI

**SLOVO NA DNES:** Sk 5,12-16; Ž 117; Zjv. 1,9-11.13.17-19; Jn 20, 19-31

**Pomôcky:** Veľkonočný Paškál ozdobený kvetmi, obraz Zmŕtvychvstalého s vetou: *„Videli sme Pána.”*

**Vhodná pieseň**

**UVEDENIE:**

*Viera v zmŕtvychvstalého Ježiša nás mení v nových ľudí. Evanjelium nám pripomína, že táto viera je schopná urobiť to, že skupina učeníkov uzatvorená do seba sa mení pôsobením Ducha Svätého na misionársku komunitu. Tá koná znaky a zázraky pre ľud, ktoré sú potvrdené zvrchovanou autoritou zmŕtvychvstalého Krista.*

**1. Úvodná modlitba**

Pane Ježišu,

Ty, ktorý si v deň Zmŕtvychvstania

dal Ducha Svätého tvojim učeníkom,

aby mohli pochopiť tvoju novú skutočnosť;

pošli taktiež na nás toho istého Ducha, aby

sme si boli vedomí, že si zmŕtvychvstalý, že si pri nás a dávaš nám silu k misii,

ktorú si nám zanechal.

Prosíme ťa, nech nám tvoj Duch pomôže

spoznať ťa a uznať tvoju skutočnú prítomnosť medzi nami.

Daj, nech dnes nanovo pocítime radosť

z tvojho zmŕtvychvstania, a to nech nás

posilni v misii a v presvedčení, že si to Ty,

ktorý nás posiela.

Amen.

**I. LECTIO**

**Čo hovorí text? – Jn 20, 19-31**

***Povzbudenie:*** *Dnešný evanjeliový text sa odohráva v prvý deň židovského týždňa. Je to zároveň veľkonočné rozjímanie a vyznanie, ktoré koná komunita zhromaždená okolo Pánovho stola, privilegovaného miesta na stretnutie zo Zmŕtvychvstalým pre tých, ktorí v neho veria, hoci ho nevideli. Počúvajme.*

Večer v ten istý prvý deň v týždni, keď boli učeníci zo strachu pred Židmi zhromaždení za zatvorenými dverami, prišiel Ježiš, stal si doprostred a povedal im: „Pokoj vám!“ Ako to povedal, ukázal im ruky a bok. Učeníci sa zaradovali, keď videli Pána.

A znova im povedal: „Pokoj vám! Ako mňa poslal Otec, aj ja posielam vás.“ Keď to povedal, dýchol na nich a hovoril im: „Prijmite Ducha Svätého. Komu odpustíte hriechy, budú mu odpustené, komu ich zadržíte, budú zadržané.“ Tomáš, jeden z Dvanástich, nazývaný Didymus, nebol s nimi, keď prišiel Ježiš. Ostatní učeníci mu hovorili: „Videli sme Pána.“

Ale on im povedal: „Ak neuvidím na jeho rukách stopy po klincoch a nevložím svoj prst do rán po klincoch a nevložím svoju ruku do jeho boku, neuverím.“

O osem dní boli jeho učeníci zasa vnútri a Tomáš bol s nimi. Prišiel Ježiš, hoci dvere boli zatvorené, stal si doprostred a povedal: „Pokoj vám!“

Potom povedal Tomášovi: „Vlož sem prst a pozri moje ruky! Vystri ruku a vlož ju do môjho boku! A nebuď neveriaci, ale veriaci!“

Tomáš mu odpovedal: „Pán môj a Boh môj!“

Ježiš mu povedal: „Uveril si, pretože si ma videl. Blahoslavení tí, čo nevideli, a uverili.“

Ježiš urobil pred očami svojich učeníkov ešte mnoho iných znamení, ktoré nie sú zapísané v tejto knihe. Ale toto je napísané, aby ste verili, že Ježiš je Mesiáš, Boží Syn, a aby ste vierou mali život v jeho mene.

**Otázky k prečítanému:**

* V akej situácii sa nachádzali učeníci v úvode evanjelia?
* V čom sa mení úvodná situácia? Vďaka komu a čomu je možná táto zmena?
* Aké poslanie zveruje Zmŕtvychvstalý Kristus učeníkom?
* Prečo má Tomáš pochybnosti uveriť? Čo mu vyčíta Ježiš?
* Na čo chce poukázať evanjelista týmto textom?

**II. MEDITATIO**

**Čo mne / nám hovorí text?**

***Povzbudenie:*** *Evanjelista**Ján pri písaní myslí na mnohých kresťanov, ktorí ako Tomáš váhajú vo svojej viere a potrebujú byť posilnení. Nie je to pre nás príliš ťažké identifikovať sa s nimi, pretože aj my prechádzame svojimi vlastnými krízami viery. Potrebujeme, aby Zmŕtvychvstalý, tak ako svojich prvých učeníkov aj nás oslobodil z našich strachov a dal nám svojho Ducha, aby sme mohli byť jeho svedkami.*

* *„…pokoj Vám…”,* Aké veci a okolnosti mi pomáhajú stretnúť sa s Pánom v mojom živote z mojej skúsenosti viery? Čo mi najviac pomáha rásť ako človeku viery?
* *„… ako mňa poslal Otec…, aj JA Vás posielam…,* ak je to tak, je moja viera skutočné misionárska, nespohodlnená? Hľadám vždy spôsoby, ako prejaviť svoju vieru? Akým spôsobom?
* Pán poslal Ducha Svätého svojim učeníkom, aby žili to, čo On žiada. Čo robím, aby som prijal silu z výsosti, a tak bol Ním premenený a žil to, čo On žiada odo mňa?

*Po krátkej osobnej meditácii sa v jednoduchosti podelím o moju úvahu, o to, čo MNE text hovorí vzhľadom na moju osobu a  moju situáciu.*

**III. ORATIO**

**Ako odpoviem Pánovi povzbudený Jeho Slovom?**

***Povzbudenie:*** *Tomášova nevera prejde k adorácii: „Pán môj a Boh môj“. To sú slová, ktoré sa vyslovujú z plnosti srdca, keď sme presvedčení, že zmŕtvychvstalý Ježiš nás sprevádza. Pretavme do modlitby to, s čím sme sa zdieľali počas tohto stretnutia.*

* *Po krátkej osobnej modlitbe sa s ňou môžeme nahlas podeliť.*
* Taktiež sa môže recitovať responzóriový žalm na túto nedeľu (Ž 117).

**IV. CONTEMPLATIO**

**K čomu konkretnému ma vedie text?**

***Povzbudenie:*** *Obrátenie heretika viedlo sv. Vincenta k tomu, aby zvolal:*

"Aké je to požehnanie pre nás misionárov, že Boh takto mohol ukázať, že Duch Svätý vedie svoju Cirkev tak, že pracujeme poučovaním a posväcovaním chudobných.“ (XI, 730)

*Sv. Lujza, taktiež potvrdzuje, že misia je ovocím pôsobenia Ducha Svätého:* „Zdá sa mi, že to je to, čo náš Pán chcel povedať svojim apoštolom, keď im ohlásil po zoslaní Ducha Svätého, aby taktiež vydávali svedectvo o ňom. A toto je to, čo by mali robiť všetci kresťania: ani nie tak vyučovať vieru, to je vlastne pre zasvätené osoby, ale konať dokonalé skutky ako skutoční kresťania. Aké šťastné sú osoby, ktoré ustanovím Božej Prozreteľnosti majú povinnosť v jednoduchých úkonoch pokračovať praktizovaním milosrdnej lásky vo svojom živote! (E.98-A26. p. 810)

* **Osobné predsavzatie:** Počas tohto veľkonočného obdobia vykonať nejaký skutok milosrdnej lásky ako vyjadrenie svojej viery v Zmŕtvychvstalého.

**Záverečná modlitba**

Bože Duchu svätý,

Ty, dar zmŕtvychvstalého,

sila, ktorá posilňuje a oživuje Cirkev,

Ty, ktorý nám prichádzaš na pomoc,

aby si nás posilnil a nadchol žiť to,

čo nám navrhol Pán.

Tak, ako si zmenil životy apoštolov,

rovnako príď na pomoc nám a naplň nás

Tebou, aby sme žili to, v čo veríme,

a tak vedeli ukázať to, čo dáva zmysel

nášmu životu.

Príď nám na pomoc a dovoľ nám

precítiť nadšenie a radosť, ktoré

pochádzajú z toho, že ťa máme   
v našom srdci a môžeme

ohlasovať evanjelium.

AMEN